Voertuig tref jong man op N12 op pad na SpringsMarx se hande is met glas gesny (Foto: Verskaf) WAARSKUWING: Die berig bevat foto’s wat sommige lesers kan ontstel. ŉ Jong man is beseer toe hy Sondag deur ŉ ander motor raakgery is nadat sy eie voertuig langs die N12 tussen Boksburg en Springs in Gauteng sonder brandstof gaan staan het. Eben Marx (21) van Brakpan vertel hy, sy meisie en ŉ vriend van hulle was in die vroeë oggendure op pad na die meisie se huis in Springs, nadat hulle die aand in Boksburg deurgebring het. Marx en sy meisie is net voor hulle gery het in Boksburg beroof. Albei se selfone en die meisie se handsak met R500 kontant is gesteel. “Ons het na ons voertuig toe gehardloop en weggejaag. Ons wou net so ver moontlik van die rowers af wegkom,” vertel Marx. Op die N12, op pad na Springs, het Marx se voertuig langs die pad gaan staan. Hy en sy vriend het uitgeklim om die voertuig na die naaste verkeerslig te stoot. Die meisie het in die motor bly sit. “Ek was besig om die voertuig te stoot toe ek agter my ŉ wit Toyota Corolla sien nader kom. Die bestuurder het vreeslik onverskillig gery en die motor het van die een baan na die ander geswaai. In ŉ oogwink was als donker,” vertel Marx. Die verdagte voertuig het Marx van agter getref en daarna dadelik weggejaag. Marx het in die pad inmekaargesak. Marx se meisie het onmiddellik ŉ ambulans ontbied. “Toe ek my oë weer oopmaak, het ek in die hospitaal gelê.” Marx het in die pad inmekaargesak (Foto: Verskaf) Van Marx se voortande is uitgeslaan. Sy hande en gesig is oopgesny met glas van die voertuig se voorruit wat in die trefslag stukkend geslaan is. Hy het verskeie bloukolle op sy lyf. Nog geen verdere inligting oor die aanvaller in die verdagte voertuig is al bekend gemaak nie. Terwyl Marx en sy vriend hul voertuig na veiligheid probeer stoot het, het vier polisievoertuie verby hulle gery sonder om hulp aan te bied. Dit het bygedra daartoe dat Marx nie die saak agterna by die polisie aangemeld het nie. Nuus van die aanval op Marx het intussen soos veldbrand op sosiale media versprei en talle veiligheidsgroepe op Facebook het gebruikers na aanleiding van die voorval gewaarsku om versigtig op dié betrokke pad in die aand te wees.